A bankszövetséggel egyeztetett az NGM az adósmentésről
A Nemzetgazdasági Minisztérium képviselői Orbán Gábor adó és pénzügyekért felelős államtitkár vezetésével ma délután a Magyar Bankszövetséggel egyeztettek a devizahitelek kivezetéséről - közölte a minisztérium.
A tárca többféle javaslattal készül a Kúria jogegységi döntésére azért, hogy a határozat megszületése után a lehető legrövidebb időn belül lépni tudjon.

Az NGM vezetői folyamatosan értekeznek a devizahitelesek problémájának megoldásáról az érintett szereplőkkel, hiszen sokféle megoldás lehetséges. A tárca elkészítette a szükséges háttérszámításokat és elemzéseket.

A kormány célja kivezetni a devizahiteleket a magyar pénzpiacról, figyelembe véve a hitelesek, az állam és a bankok érdekeit is - közölték.

A Kúria június 16-án hozhat jogegységi döntést több, devizahitellel kapcsolatos kérdésben. A kormány eddigi intézkedéseivel már több, mint 450 ezer devizahitelesen segített.
Gazdaság magyar bankszövetség nemzetgazdasági minisztérium ngm